CELEX: 
Language: sk
Date: 2020-09-18 00:00:00
Title: DELEGOVANÉ NARIADENIE KOMISIE (EÚ) …/… ktorým sa dopĺňa nariadenie Európskeho parlamentu a Rady (EÚ) 2017/2402, pokiaľ ide o poplatky, ktoré Európsky orgán pre cenné papiere a trhy účtuje archívom sekuritizačných údajov

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Nariadenie (EÚ) 2017/2402
                  1
                (ďalej len „nariadenie o sekuritizácii“) bolo uverejnené v úradnom vestníku 12. decembra 2017. V kapitole 3 nariadenia o sekuritizácii sa vytvára rámec pre archívy sekuritizačných údajov na účely zhromažďovania všetkých relevantných informácií o danom sekuritizačnom nástroji. Týmto rámcom sa zabezpečí jediný a kontrolovaný zdroj údajov, čím sa investorom uľahčí prístup k spoľahlivým informáciám v procese náležitej starostlivosti. Archívy sekuritizačných údajov bude registrovať Európsky orgán pre cenné papiere a trhy (ďalej len „orgán ESMA“), ktorý nad nimi bude vykonávať aj dohľad.
            
            
               V článku 16 ods. 2 nariadenia o sekuritizácii sa Komisia poveruje prijať delegovaný akt, v ktorom sa spresní druh poplatkov, ktoré orgán ESMA účtuje archívom sekuritizačných údajov, záležitosti, za ktoré sa poplatky platia, a spôsob ich úhrady.
            
            
               Právne ustanovenia v tomto delegovanom akte vychádzajú zo skúseností orgánu ESMA v oblasti registrácie archívov obchodných údajov a dohľadu nad nimi na základe nariadenia (EÚ) č. 648/2012
                  2
                (ďalej len „nariadenie EMIR“) a nariadenia (EÚ) 2015/2365
                  3
                (ďalej len „nariadenie SFTR“), a preto sú v súlade s ustanoveniami o poplatkoch z týchto dvoch nariadení.
            
            
               Na základe článku 16 ods. 1 nariadenia o sekuritizácii účtuje orgán ESMA archívom sekuritizačných údajov poplatky, ktoré sú primerané obratu archívu sekuritizačných údajov a v plnom rozsahu pokrývajú nevyhnutné výdavky orgánu ESMA v súvislosti s registráciou archívov sekuritizačných údajov a dohľadom nad nimi. Z týchto poplatkov by sa mala pokrývať aj spätná úhrada všetkých nákladov, ktoré môžu príslušným orgánom vzniknúť v dôsledku delegovania právomocí orgánom ESMA. Ak je už archív obchodných údajov registrovaný na základe nariadenia EMIR alebo nariadenia SFTR, poplatky by sa mali upraviť, aby odrážali len dodatočné náklady spojené s registráciou archívov sekuritizačných údajov a dohľadom nad nimi podľa nariadenia o sekuritizácii.
            
            
               2.KONZULTÁCIE PRED PRIJATÍM AKTU
            
            
               Komisia požiadala 31. januára 2018 orgán ESMA o poskytnutie technického odporúčania týkajúceho sa poplatkov, ktoré sa majú účtovať archívom sekuritizačných údajov. Orgán ESMA uverejnil konzultačný dokument 23. marca. Konzultačné obdobie sa skončilo 23. mája, pričom orgán ESMA prijal odpovede od piatich subjektov. Verejné vypočutie sa konalo 13. apríla. Orgán ESMA poskytol toto odporúčanie Komisii 31. októbra 2018.
            
            
               V rámci verejnej konzultácie zaslalo odpovede päť respondentov, ktorí vyjadrili širokú podporu navrhovanej štruktúre poplatkov. Záverečné ustanovenia preto do veľkej miery vychádzajú z ustanovení navrhnutých v konzultačnom dokumente orgánu ESMA.
            
            
               Komisia uskutočnila 27. februára 2020 konzultácie s expertnou skupinou Európskeho výboru pre cenné papiere (ďalej len „skupina EGESC“) o technickom odporúčaní orgánu ESMA a o obsahu tohto delegovaného aktu. Skupina EGESC podporila prístup Komisie.
            
            
               3.POSÚDENIE VPLYVU
            
            
               Komisia v plnej miere prihliadla na technické odporúčanie orgánu ESMA a na základe článku 16 ods. 2 nariadenia o sekuritizácii prijala tento delegovaný akt o druhoch, výške a spôsobe výberu poplatkov účtovaných archívom sekuritizačných údajov. Tento delegovaný akt je v plnom súlade s technickým odporúčaním orgánu ESMA.
            
            
               Na základe nariadenia o sekuritizácii sa výber poplatkov za dohľad uskutočňuje podľa týchto dvoch hlavných zásad: 1. poplatky sú primerané obratu archívu sekuritizačných údajov a 2. poplatky by mali v plnom rozsahu pokrývať výdavky orgánu ESMA. Orgán ESMA vypracoval svoje odporúčanie týkajúce sa druhov poplatkov, určenia ich výšky a spôsobu ich výberu na základe existujúceho rámca orgánu ESMA na zostavovanie rozpočtu a prístupu prijatého v delegovanom nariadení Komisie č. 1003/2013
                  4
                a v delegovanom nariadení 2019/360
                  5
               . V tomto delegovanom akte sa preto na návrh orgánu ESMA uvádzajú: i) registračné poplatky pokrývajúce jednorazové náklady orgánu ESMA na registráciu nových archívov sekuritizačných údajov; ii) poplatky za rozšírenie registrácie pokrývajúce jednorazové náklady orgánu ESMA na registráciu archívov sekuritizačných údajov, ale odrážajúce aj synergie spracovania žiadosti archívu, ktorý už je registrovaný na základe nariadenia EMIR, a iii) poplatky za dohľad pokrývajúce priebežne ročné náklady orgánu ESMA na dohľad.
            
            
               Základom posúdenia vplyvu je teda odhad nákladov orgánu ESMA a posúdenie metodiky rozdelenia týchto nákladov medzi archívy sekuritizačných údajov, pričom sa prihliada na to, že orgán ESMA sa vo svojich návrhoch snaží o súlad s existujúcimi ustanoveniami o poplatkoch podľa nariadení SFTR a EMIR.
            
            
               Poplatky za novú registráciu
            
            
               Orgán ESMA pôvodne uvažoval o tom, že sa odchýli od svojich predošlých technických odporúčaní na základe nariadení EMIR a SFTR, a vo svojom konzultačnom dokumente navrhol fixný poplatok za novú registráciu vo výške 100 000 EUR za archív sekuritizačných údajov. V spätnej väzbe prijatej počas konzultácie sa však upozornilo na to, že takouto štruktúrou registračných poplatkov by sa znevýhodňovali menšie spoločnosti s nižším očakávaným obratom. Orgán ESMA následne uznal, že znenie článku 16 ods. 1 nariadenia o sekuritizácii je možné vykladať tak, že všetky poplatky orgánu ESMA (registračné aj ročné) musia byť primerané obratu dotknutého archívu sekuritizačných údajov.
            
            
               Preto orgán ESMA zmenil svoje technické odporúčanie tak, aby bolo v súlade s existujúcou úpravou podľa nariadení EMIR a SFTR a obsahovalo rozčlenenie poplatkov na poplatky pre archívy s nízkym obratom a poplatky pre archívy s vysokým obratom (t. j. spoločnosti poskytujúce základné aj doplnkové služby archívov sekuritizačných údajov sú spoločnosti s „vysokým obratom“ a spoločnosti poskytujúce iba základné služby archívov sekuritizačných údajov sú spoločnosti s „nízkym obratom“). V súlade s predošlým technickým odporúčaním orgánu ESMA by to znamenalo registračný poplatok vo výške 100 000 EUR v prípade archívov s vysokým obratom a 65 000 EUR v prípade archívov s nízkym obratom.
            
            
               Zároveň orgán ESMA vo svojom technickom odporúčaní s cieľom vyhnúť sa problémom v oblasti motivácie bližšie špecifikoval, že v prípade podstatnej zmeny v poskytovaní služieb (t. j. zmeny klasifikácie z „nízkeho“ na „vysoký“ obrat), v dôsledku ktorej by archív sekuritizačných údajov dlžil vyšší registračný poplatok ako poplatok, ktorý pôvodne uhradil, bude orgán ESMA účtovať rozdiel medzi pôvodne zaplateným registračným poplatkom a vyšším uplatniteľným registračným poplatkom vyplývajúcim z danej podstatnej zmeny. Orgán ESMA uviedol, že táto úprava je v súlade s úpravou poplatkov podľa nariadení EMIR a SFTR.
            
            
               Poplatky za rozšírenie registrácie
            
         
         
            
               Spoločnosti, ktoré sú už na základe nariadenia EMIR alebo nariadenia SFTR registrované ako archívy obchodných údajov, môžu na základe nariadenia o sekuritizácii podať zjednodušenú žiadosť o rozšírenie registrácie.
            
            
               Hoci chýbajú skúsenosti z minulosti, na základe ktorých by bolo možné odhadnúť náklady na rozšírenie registrácie, orgán ESMA predpokladá, že na odhady výdavkov na rozšírenie registrácie budú mať vplyv tieto faktory: i) rozšírenie registrácie bude menej časovo náročné ako nová registrácia na základe nariadenia o sekuritizácii; ii) dodatočné podrobné požiadavky zavedené v nariadení o sekuritizácii by mohli pre orgán ESMA predstavovať ďalšiu prácu, kým sa nedosiahne spoločná dohoda medzi archívom a orgánom ESMA, a iii) v prípade žiadosti o rozšírenie registrácie bude musieť žiadateľ predložiť približne 80 % dokumentácie, ktorú by musel predložiť pri žiadosti o prvú registráciu.
            
            
               Na základe uvedených faktorov teda orgán ESMA odhadol, že jeho výdavky na žiadosť o rozšírenie registrácie budú tvoriť približne polovicu nákladov na posúdenie žiadosti o novú registráciu, t. j. približne 0,33 ekvivalentu plného pracovného času. Takýto poplatok sa zhoduje s odhadom uvedeným v technickom odporúčaní orgánu ESMA týkajúcom sa poplatkov podľa nariadenia SFTR.
            
            
               Po uplatnení tejto odhadovanej hodnoty 0,33 ekvivalentu plného pracovného času na rozpočet orgánu ESMA na činnosti dohľadu by bol navrhovaný registračný poplatok v prípade archívov obchodných údajov žiadajúcich orgán ESMA o rozšírenie registrácie vo výške 53 000 EUR, pričom pokryje služby archívov sekuritizačných údajov podľa nariadenia o sekuritizácii.
            
            
               Po predložení tohto návrhu na verejnú konzultáciu a prijatí celkovo priaznivej spätnej väzby od respondentov vypracoval orgán ESMA toto záverečné odporúčanie: v prípade žiadateľov o rozšírenie registrácie, ktorí sú klasifikovaní ako žiadatelia s „vysokým obratom“, by bol poplatok za rozšírenie registrácie 50 000 EUR (t. j. 50 % z poplatku 100 000 EUR za novú registráciu pre žiadateľov s „vysokým obratom“). V prípade spoločností klasifikovaných ako spoločnosti s „nízkym obratom“ by bol poplatok za rozšírenie registrácie 32 500 EUR (t. j. 50 % z poplatku 65 000 EUR za novú registráciu pre žiadateľov s „nízkym obratom“).
            
            
               Registračné poplatky v prípade žiadostí podaných súčasne na základe nariadenia EMIR a/alebo nariadenia SFTR a nariadenia o sekuritizácii
            
            
               Orgán ESMA nepovažuje za opodstatnené, aby spoločnosť, ktorá podá žiadosť súčasne na základe nariadenia EMIR a/alebo nariadenia SFTR a nariadenia o sekuritizácii, zaplatila zakaždým rovnaký registračný poplatok. Inými slovami, orgán ESMA sa snaží zabrániť tomu, aby daná spoločnosť zaplatila za súčasne podané žiadosti viac ako v situácii, kedy by sa najskôr registrovala na základe nariadenia EMIR a/alebo nariadenia SFTR a potom požiadala o rozšírenie na základe nariadenia o sekuritizácii.
            
            
               V záujme zabránenia takejto nezrovnalosti navrhol orgán ESMA, že ak spoločnosť súčasne požiada o registráciu na základe nariadenia EMIR alebo nariadenia SFTR a nariadenia o sekuritizácii, žiadateľ by mal zaplatiť i) poplatok za registráciu na základe nariadenia EMIR alebo prípadne nariadenia SFTR v plnej výške a ii) poplatok za rozšírenie registrácie na základe nariadenia o sekuritizácii namiesto poplatku za novú registráciu na základe nariadenia o sekuritizácii. Orgán ESMA navrhuje, aby žiadateľ v prípade, že sa súčasne registruje na poskytovanie služieb na základe nariadení EMIR a SFTR a služieb archívov sekuritizačných údajov, zaplatil poplatok na základe nariadenia EMIR v plnej výške, poplatok za rozšírenie registrácie na základe nariadenia SFTR a napokon poplatok za rozšírenie registrácie na základe nariadenia o sekuritizácii, pričom táto úprava je odôvodnená vzniknutými synergiami.
            
            
               Prijatá spätná väzba na tento návrh bola priaznivá, a preto ho orgán ESMA ponechal vo svojom záverečnom technickom odporúčaní v tomto znení.
            
            
               Ročné poplatky za dohľad
            
            
               V súlade s predchádzajúcim technickým odporúčaním na základe nariadenia SFTR navrhol orgán ESMA, aby sa ročné poplatky za dohľad určovali podľa jeho rozpočtového postupu, v ktorom sa prihliada na všetky činnosti, ktorých výsledkom môže byť úsilie v oblasti dohľadu v súvislosti s nariadením o sekuritizácii. Pri takomto prístupe by sa teda predpokladalo i) konkrétne vymedzenie rozsahu obratu; ii) vymedzenie minimálnych poplatkov za dohľad a iii) vymedzenie poplatkov za dohľad v prvom roku.
            
            
               i) Vymedzenie uplatniteľného obratu
            
            
               V súlade s predošlým odporúčaním na základe nariadení SFTR a EMIR sa orgán ESMA domnieval, že pojem „obrat“ by sa mal na účely vykonávania článku 16 ods. 1 nariadenia o sekuritizácii vymedziť na základe údajov o príjmoch. Orgán ESMA teda navrhol, aby sa za „príjmy“ na účely výpočtu ročného obratu považovali príjmy z poskytovania základných služieb archívov sekuritizačných údajov v súvislosti s nariadením o sekuritizácii, ako aj príjmy z poskytovania doplnkových služieb archívov sekuritizačných údajov. V záujme bezproblémovej a presnej identifikácie „príjmov podľa nariadenia o sekuritizácii (zo základných a doplnkových služieb)“ orgán ESMA navrhol, aby archívy sekuritizačných údajov vo svojich účtovných závierkach samostatne uvádzali jednotlivé kategórie tokov príjmov uvedené v jeho technickom odporúčaní.
            
            
               Respondenti v rámci verejnej konzultácie mali na návrh orgánu ESMA rôzne názory. Niektorí žiadali ďalšie objasnenie pojmu „doplnkové služby“ a zavedenie rozlišovania medzi službami, ktoré môžu poskytovať výlučne archívy sekuritizačných údajov, a službami, ktoré môžu poskytovať aj ostatní účastníci trhu. Respondenti sa obávali, že v dôsledku širokého rozsahu informácií, ktoré sa musia poskytovať „bezodplatne“, budú môcť ostatní účastníci trhu, ako sú napríklad investori a potenciálni investori, získavať údaje, ktoré im umožnia dosiahnuť vo vzťahu k archívom sekuritizačných údajov konkurenčne výhodnejšie postavenie. Iní sa domnievali, že úsilie orgánu ESMA v oblasti dohľadu sa v podstate týka dohľadu nad základnými službami.
            
            
               V záujme vyriešenia týchto obáv orgán ESMA zdôraznil, že zoznam subjektov z článku 17 ods. 1 podľa všetkého neobsahuje ostatné registrované archívy sekuritizačných údajov. Hoci by skúsení alebo potenciálni investori naozaj mohli získať z archívov sekuritizačných údajov podstatné informácie, nie je isté, že dokážu okamžite konkurovať špecializovanej povahe a skúsenostiam archívov na sekuritizačných trhoch. Okrem toho orgán ESMA uviedol, že mu jeho mandát neumožňuje vymedzovať schopnosť archívov sekuritizačných údajov vykonávať kontrolu alebo ukladať obmedzenia, pokiaľ ide o informácie, ktoré im oznamujú ohlasujúce subjekty, ani určovať, ako majú používatelia údajov následne využiť tieto informácie. Ďalej orgán ESMA pripomenul, že cieľom začlenenia doplnkových služieb do výpočtu uplatniteľného obratu je zavedenie prístupu, ktorý bude čo najprimeranejší pre všetky registrované archívy sekuritizačných údajov.
            
            
               Pokiaľ ide o podrobnejšie informácie o doplnkových službách, orgán ESMA poukázal na to, že takéto služby súvisiace so sekuritizáciou sa poskytnú vtedy, keď archív využije informácie oznámené ohlasujúcim subjektom na splnenie požiadaviek na zverejňovanie podľa článkov 7 a 17 nariadenia o sekuritizácii, ako aj na poskytnutie doplnkových služieb alebo produktov, na ktoré sa nevzťahujú ustanovenia o „bezodplatnom“ poskytovaní podľa článku 17 ods. 1 nariadenia o sekuritizácii.
            
            
               ii) Minimálne poplatky za dohľad
            
            
               Keďže orgán ESMA musí na účely plnenia svojich úloh systematicky vykonávať činnosti dohľadu na minimálnej úrovni (čiže orgán ESMA znáša fixné náklady), domnieva sa, že minimálny ročný poplatok za dohľad je opodstatnený. Orgán ESMA preto navrhol, aby bol minimálny ročný poplatok, ktorý má zaplatiť archív sekuritizačných údajov, rovnaký ako minimálny poplatok podľa nariadení EMIR a SFTR, t. j. 30 000 EUR. Orgán ESMA takisto zdôraznil, že na tejto úrovni je nepravdepodobné dosiahnuť možné synergie, ako sú napríklad tie, o ktorých sa diskutovalo pri registračných poplatkoch. Orgán ESMA teda navrhol, aby bol minimálny poplatok za dohľad podľa nariadenia o sekuritizácii rovnaký bez ohľadu na to, či sa spoločnosť registrovala ako nový archív sekuritizačných údajov, alebo si rozšírila registráciu na základe nariadenia EMIR tak, aby zahŕňala aj činnosti podľa nariadenia o sekuritizácii. Pri takejto konfigurácii by subjekt, na ktorý sa vzťahujú minimálne poplatky za dohľad podľa nariadení EMIR a SFTR a nariadenia o sekuritizácii, musel zaplatiť minimálne poplatky za dohľad na základe každého nariadenia (napr. 60 000 EUR, ak sa subjekt registruje na základe nariadení EMIR/SFTR a nariadenia o sekuritizácii, alebo 90 000 EUR, ak je subjekt registrovaný na základe všetkých troch nariadení).
            
            
               Respondenti s návrhom jednomyseľne súhlasili, a orgán ESMA preto ponechal svoje technické odporúčanie v tomto aspekte nezmenené.
            
            
               iii) Poplatky za dohľad v prvom roku
            
         
         
            
               Orgán ESMA pripomenul, že podľa jeho skúseností sa úsilie v oblasti dohľadu v prvom roku netýka skutočnej úrovne činnosti predmetného archívu sekuritizačných údajov, ale skôr je pri všetkých archívoch do veľkej miery podobné. Orgán ESMA preto navrhol, aby archívy sekuritizačných údajov registrované v roku 2020 alebo tie, ktoré sa (bez ohľadu na rok) nachádzajú v prvom kalendárom roku registrácie, zaplatili poplatok za dohľad v prvom roku vo výške registračného poplatku upraveného o koeficient. Koeficient by bol vyjadrením podielu zostávajúcich pracovných dní do konca roka od dátumu udelenia registrácie. Orgán ESMA by v tejto situácii nerozlišoval subjekty s rozšírenou registráciou, keďže pri svojom následnom priebežnom úsilí v oblasti dohľadu nerozlišuje medzi novými a rozšírenými registráciami. To je takisto v súlade s technickým odporúčaním orgánu ESMA na základe nariadenia SFTR.
            
            
               Vzhľadom na prijatú spätnú väzbu ponechal orgán ESMA svoje technické odporúčanie v tomto aspekte nezmenené. Pokiaľ ide o konkrétne spôsoby výpočtu, orgán ESMA jednoznačne objasnil, že úprava minimálneho poplatku sa nebude vzťahovať na poplatky za dohľad v roku (n), ktoré majú zaplatiť spoločnosti registrované v tom istom roku (n). V týchto prípadoch sa registračný poplatok vynásobí pomerom pracovných dní od dátumu registrácie spoločnosti do konca roka a 250 dňami.
            
            
               iv) Ročné poplatky za dohľad po prvom roku registrácie
            
            
               Vzhľadom na uvedené úvahy navrhol orgán ESMA, aby bol každému archívu účtovaný ročný poplatok za dohľad primeraný podielu jeho uplatniteľného obratu na súhrnnom obrate archívov sekuritizačných údajov, ktorý sa vypočíta v súlade s uplatniteľným obratom, ako už bolo uvedené, pričom najnižšia úroveň predstavuje 30 000 EUR. Znamenalo by to, že každej spoločnosti by bola pridelená časť celkových nákladov orgánu ESMA na dohľad.
            
            
               Väčšina respondentov na túto otázku súhlasila s návrhom. Napriek tomu bolo vyjadrených niekoľko obáv týkajúcich sa vplyvu nemožnosti predvídať ročné náklady na dohľad na životaschopnosť obchodných modelov archívov sekuritizačných údajov, keďže budúce náklady orgánu ESMA na dohľad nie sú známe. Niektorí respondenti žiadali, aby boli ročné náklady orgánu ESMA na dohľad obmedzené na určitý percentuálny podiel z ročného obratu každého archívu a aby v prípade, že archív prestane spĺňať podmienky registrácie, orgán ESMA spätne uhradil všetky zaplatené poplatky.
            
            
               V reakcii na to orgán ESMA pripomenul, že jeho mandátom na základe článku 16 ods. 1 nariadenia o sekuritizácii je v plnom rozsahu pokryť svoje náklady na dohľad nad registrovanými spoločnosťami poskytujúcimi služby archívov sekuritizačných údajov, pričom v článku 16 ods. 1 sa nezavádza pojem „maximálnej úrovne“ ani „prahovej hodnoty“, po prekročení ktorej by sa už náklady orgánu ESMA na dohľad nekompenzovali. Pokiaľ ide o budúce výdavky na dohľad, ktorý orgán ESMA plánuje vykonať, orgán ESMA zdôraznil, že so zvyšujúcim sa množstvom druhov a počtom subjektov, nad ktorými vykonáva dohľad, môže dochádzať k ďalším synergiám, ktoré môžu mať za následok určité úspory nákladov na dohľad. Kým sú poplatky orgánu ESMA stanovené tak, aby odrážali jeho náklady na dohľad, všetky úspory nákladov tohto druhu sa prejavia na postupnom znižovaní poplatkov pre subjekty podliehajúce dohľadu.
            
            
               Okrem toho sa orgán ESMA domnieval, že ak archív sekuritizačných údajov prestane byť registrovaný orgánom ESMA, bude potrebné dodatočné úsilie v oblasti dohľadu súvisiace s touto konkrétnou situáciou, čiže v súčasnom štádiu nie je opodstatnené vkladať ustanovenia o spätnej úhrade všetkých poplatkov za dohľad, ktoré daný archív zaplatil orgánu ESMA.
            
            
               Pokiaľ ide o skutočné ročné poplatky za dohľad, orgán ESMA navrhol, aby sa vypočítali na základe tohto harmonogramu: a) na začiatku 4. štvrťroka roka n-1 oznámi orgán ESMA archívom sekuritizačných údajov ročný poplatok za nadchádzajúci rok (t. j. za rok n). Tento poplatok bude vychádzať z auditovanej účtovnej závierky za rok n-2; b) poplatok za rok n by každý archív sekuritizačných údajov musel zaplatiť najneskôr do konca marca roka, na ktorý sa vzťahuje.
            
            
               Orgán ESMA však uznal, že v prvých dvoch rokoch od začiatku platnosti požiadaviek na zverejňovanie nebudú v ročných účtovných závierkach registrovaných archívov k dispozícii údaje o uplatniteľnom obrate, pretože uplatniteľný obrat by vychádzal z poskytovania služieb na základe nariadenia o sekuritizácii.
            
            
               Z tohto dôvodu orgán ESMA navrhol, že v prvých dvoch celých rokoch po registrácii spoločnosti by použil ako vstupné údaje na výpočet odhadované hodnoty uplatniteľného obratu. Tieto informácie by vychádzali z podnikateľských plánov archívov sekuritizačných údajov predložených v rámci žiadosti o registráciu orgánom ESMA. Prípadné značné odchýlky v odhadoch archívov od následných údajov skutočnom o obrate by sa v ďalších rokoch kompenzovali po uverejnení údajov o skutočnom uplatniteľnom obrate v auditovaných účtovných závierkach spoločnosti, a sú teda zahrnuté do vzorca výpočtu.
            
            
               Prijatá spätná väzba na tento návrh orgánu ESMA bola celkovo priaznivá, a preto ho orgán ESMA ponechal vo svojom záverečnom technickom odporúčaní v tomto znení.
            
            
               Podmienky týkajúce sa platieb a spätnej úhrady
            
            
               i) Poplatky za novú registráciu a za rozšírenie registrácie
            
            
               Z článku 16 nariadenia o sekuritizácii, v ktorom sa stanovuje, že orgán ESMA musí účtovať archívom sekuritizačných údajov poplatky, ktoré „v plnom rozsahu pokrývajú nevyhnutné výdavky orgánu ESMA v súvislosti s registráciou archívov sekuritizačných údajov a dohľadom nad nimi, ako aj s úhradou všetkých nákladov, ktoré príslušným orgánom vzniknú v dôsledku akéhokoľvek delegovania úloh podľa článku 14 ods. 1 [nariadenia o sekuritizácii]“, vyplýva, že platby príslušných poplatkov predstavujú základnú podmienku registrácie alebo rozšírenia registrácie archívu sekuritizačných údajov na základe nariadenia o sekuritizácii.
            
            
               Orgán ESMA preto navrhol, aby archív sekuritizačných údajov zaplatil príslušné poplatky za registráciu a rozšírenie registrácie v čase podávania žiadosti o registráciu. Takýto návrh je v súlade s požiadavkami na poplatky orgánu ESMA podľa nariadenia EMIR a získal jednomyseľný súhlas všetkých respondentov.
            
            
               ii) Podmienky spätnej úhrady v prípade stiahnutia žiadosti
            
            
               V rámci súčasného prístupu orgánu ESMA k poplatkom podľa nariadenia EMIR (delegovaného nariadenia Komisie č. 1003/2013) sa nepredpokladá spätná úhrada žiadajúcim archívom obchodných údajov v prípade, že žiadosť stiahnu ešte pred vydaním rozhodnutia o registrácii. Na základe skúseností, ktoré doposiaľ nadobudol, však orgán ESMA uznáva, že takáto konfigurácia nemusí správne motivovať žiadateľov v prípade jednoznačne neúspešnej snahy o registráciu, čo spôsobuje nadmerné využívanie zdrojov orgánu ESMA. Orgán ESMA preto navrhol tieto podmienky spätnej úhrady registračného poplatku: a) 50 % spätná úhrada v prípade žiadostí stiahnutých ešte predtým, ako ich orgán ESMA posúdi ako úplné (podľa článku 10 ods. 6 nariadenia o sekuritizácii), a b) 0 % spätná úhrada v prípade žiadostí stiahnutých po tom, ako ich orgán ESMA posúdi ako úplné (t. j. žiadosti, ktoré sa začali skúmať podľa článku 12 nariadenia o sekuritizácii).
            
            
               Prijatá spätná väzba na tento návrh bola priaznivá a súhlasná, a preto ho orgán ESMA vo svojom záverečnom technickom odporúčaní ponechal v tomto znení.
            
            
               iii) Harmonogram platby ročných poplatkov za dohľad
            
            
               V rámci úpravy poplatkov archívov obchodných údajov podľa nariadenia SFTR sa stanovuje, že archívy obchodných údajov by mali zaplatiť ročné poplatky za dohľad v dvoch splátkach – prvej do 28. februára a druhej do 31. októbra. Vzhľadom na svoje doterajšie skúsenosti so spracovaním poplatkov a výhody zjednodušeného platobného kalendára však orgán ESMA navrhol, aby sa ročné poplatky archívov sekuritizačných údajov za dohľad platili v jednej splátke.
            
         
         
            
               Vzhľadom na prijatú priaznivú spätnú väzbu ponechal orgán ESMA svoje technické odporúčanie v tomto aspekte nezmenené.
            
            
               iv) Spätná úhrada nákladov príslušných orgánov
            
            
               V článku 16 ods. 1 nariadenia o sekuritizácii sa stanovuje, že všetky náklady, ktoré vzniknú príslušným vnútroštátnym orgánom pri vykonávaní úloh dohľadu delegovaných orgánom ESMA, budú kryté poplatkami orgánu ESMA za dohľad. Znamená to, že príslušný orgán nebude žiadať vrátenie týchto nákladov priamo od archívu sekuritizačných údajov.
            
            
               V súlade s týmto článkom a s existujúcou úpravou podľa nariadení SFTR a EMIR navrhol orgán ESMA, že náklady, ktoré sa majú spätne uhradiť príslušným vnútroštátnym orgánom, musia byť: a) vopred odsúhlasené orgánom ESMA a príslušným orgánom; b) vypočítané v súlade s metódou použitou na stanovenie celkových administratívnych nákladov orgánu ESMA v súvislosti s archívmi sekuritizačných údajov; c) primerané uplatniteľnému obratu príslušných archívov sekuritizačných údajov a d) nesmú byť vyššie ako celkový objem poplatkov za dohľad zaplatených príslušnými archívmi sekuritizačných údajov.
            
            
               Orgán ESMA poukázal aj na to, že delegovanie úloh na príslušné vnútroštátne orgány orgánom ESMA sa bude vykonávať nezávisle, pričom toto delegovanie sa môže kedykoľvek odvolať a nebude mať vplyv na výšku poplatkov účtovaných konkrétnemu archívu sekuritizačných údajov.
            
            
               Vzhľadom na prijatú spätnú väzbu ponechal orgán ESMA svoje technické odporúčanie v tomto aspekte nezmenené.
            
            
               Toto nariadenie vychádza z opatrení navrhnutých v technickom odporúčaní orgánu ESMA.
            
            
               4.PRÁVNE PRVKY DELEGOVANÉHO AKTU
            
            
               V článku 62 nariadenia Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES, sa stanovuje, že príjmy orgánu ESMA sa skladajú z kombinácie poplatkov platených orgánu ESMA v prípadoch stanovených podľa práva Únie, príspevkov vnútroštátnych orgánov verejnej moci zodpovedných za dohľad nad účastníkmi finančného trhu a dotácie Únie.
            
            
               V tomto delegovanom akte sa vymedzujú druhy poplatkov, ktoré majú platiť archívy sekuritizačných údajov. Stanovuje sa v ňom i) výška registračných poplatkov a poplatkov za rozšírenie registrácie, ktoré majú platiť žiadatelia; ii) vymedzuje sa uplatniteľný obrat, na základe ktorého sa majú účtovať ročné poplatky za dohľad, a iii) stanovuje sa výška ročných poplatkov za dohľad.
            
            
               Napokon sa v delegovanom akte vymedzujú spôsoby platby, pričom sa stanovuje spätná úhrada nákladov, ktoré vznikli príslušným vnútroštátnym orgánom.
            
            
               DELEGOVANÉ NARIADENIE KOMISIE (EÚ) …/…
            
            
               z 18. 9. 2020,
            
            
               ktorým sa dopĺňa nariadenie Európskeho parlamentu a Rady (EÚ) 2017/2402, pokiaľ ide o poplatky, ktoré Európsky orgán pre cenné papiere a trhy účtuje archívom sekuritizačných údajov
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2017/2402 z 12. decembra 2017, ktorým sa stanovuje všeobecný rámec pre sekuritizáciu a vytvára sa osobitný rámec pre jednoduchú, transparentnú a štandardizovanú sekuritizáciu, a ktorým sa menia smernice 2009/65/ES, 2009/138/ES a 2011/61/EÚ a nariadenia (ES) č. 1060/2009 a (EÚ) č. 648/2012
                  6
               , a najmä na jeho článok 16 ods. 2,
            
            
               keďže:
            
            
               (1)Podľa článku 16 nariadenia (EÚ) 2017/2402 účtuje Európsky orgán pre cenné papiere a trhy (ďalej len „orgán ESMA“) archívom sekuritizačných údajov poplatky, ktoré v plnom rozsahu pokrývajú nevyhnutné výdavky orgánu ESMA v súvislosti s registráciou týchto archívov a dohľadom nad nimi. Orgánu ESMA vznikajú vyššie náklady, keď spracúva žiadosti o registráciu podané archívmi sekuritizačných údajov, ktoré zamýšľajú ponúkať doplnkové služby. Tieto náklady však budú nižšie, ak je archív sekuritizačných údajov už registrovaný ako archív obchodných údajov buď na základe nariadenia Európskeho parlamentu a Rady (EÚ) č. 648/2012
                  7
               , alebo nariadenia Európskeho parlamentu a Rady (EÚ) 2015/2365
                  8
               . Pri stanovení registračného poplatku subjektov žiadajúcich o registráciu by sa preto malo osobitne prihliadnuť na druh služieb, ktoré má archív sekuritizačných údajov poskytovať, ako aj na to, či už je registrovaný ako archív obchodných údajov. Keďže výdavky orgánu ESMA na posúdenie žiadosti o registráciu sú rovnaké bez ohľadu na veľkosť žiadateľa a závisia iba od druhu služieb, ktoré sa majú poskytovať, je vhodné, aby bol registračný poplatok fixný.
            
         
         
            
               (2)Ak subjekt, ktorý ešte nie je registrovaný ako archív obchodných údajov, podá zároveň žiadosti o registráciu ako archív obchodných údajov aj archív sekuritizačných údajov, náklady, ktoré vzniknú orgánu ESMA pri súčasnom spracúvaní týchto žiadostí, budú v dôsledku synergií takisto nižšie. Ak sa tieto žiadosti podajú súčasne, archív sekuritizačných údajov by mal zaplatiť podľa nariadenia (EÚ) č. 648/2012 alebo prípadne nariadenia (EÚ) 2015/2365 poplatok za registráciu archívu obchodných údajov v plnej výške a znížený poplatok za rozšírenie registrácie archívu sekuritizačných údajov.
            
            
               (3)Pri stanovení registračného poplatku alebo poplatku za rozšírenie registrácie, ktorý má zaplatiť archív sekuritizačných údajov ponúkajúci po registrácii doplnkové služby, by sa malo prihliadnuť na tieto doplnkové služby. Naopak, archívu sekuritizačných údajov, ktorý prestane po registrácii ponúkať doplnkové služby, by sa nemal spätne uhradiť registračný poplatok alebo poplatok za rozšírenie registrácie, keďže orgánu ESMA už vznikli náklady na posúdenie žiadosti.
            
            
               (4)V záujme odrádzania od podávania neopodstatnených žiadostí by sa registračné poplatky alebo poplatky za rozšírenie registrácie nemali spätne uhrádzať, ak orgán ESMA registráciu odmietne, a v čiastočnej výške by sa mali spätne uhrádzať iba vtedy, ak žiadateľ svoju žiadosť stiahne v procese registrácie.
            
            
               (5)S cieľom zabezpečiť spravodlivé prideľovanie poplatkov za dohľad a dosiahnuť, aby uložené poplatky odrážali skutočné náklady, ktoré vzniknú orgánu ESMA v súvislosti s jednotlivými subjektmi podliehajúcimi dohľadu, by sa mal ročný poplatok za dohľad vypočítať na základe obratu dosiahnutého jednotlivými archívmi sekuritizačných údajov. Ak nie sú k dispozícii údaje z minulosti o obrate registrovaného archívu sekuritizačných údajov, ročný poplatok za dohľad by mal vychádzať z očakávaného obratu archívu sekuritizačných údajov.
            
            
               (6)Ročné poplatky za dohľad účtované jednotlivým archívom sekuritizačných údajov by mali byť primerané obratu, ktorý vznikol dotknutému archívu počas daného účtovného obdobia v porovnaní s celkovým obratom, ktorý vznikol počas toho istého účtovného obdobia všetkým registrovaným archívom sekuritizačných údajov, ktoré podliehajú dohľadu. Jednotlivým archívom sekuritizačných údajov by sa mal uložiť aj minimálny ročný poplatok za dohľad, keďže na dohľad nad všetkými archívmi sekuritizačných údajov bez ohľadu na objem vzniknutého obratu sa vzťahujú určité fixné administratívne náklady.
            
            
               (7)Keďže o činnosti archívu sekuritizačných údajov počas účtovného obdobia nasledujúceho po registrácii budú k dispozícii len obmedzené údaje, ročný poplatok za dohľad za daný rok by sa mal vypočítať na základe registračného poplatku a úsilia, ktoré orgán ESMA vynaložil v rámci dohľadu nad dotknutým archívom sekuritizačných údajov v priebehu daného roka. Úsilie v oblasti dohľadu v prvých mesiacoch po registrácii je podobné úsiliu pri posudzovaní registrácie žiadateľa. V prvom roku prevádzky archívu sekuritizačných údajov by mal preto poplatok za dohľad vychádzať z registračného poplatku zaplateného žiadateľom, ktorý je upravený o koeficient.
            
            
               (8)Vzhľadom na ročný rozpočtový postup orgánu ESMA a čas potrebný na odhad nákladov na dohľad nebude možné do výpočtu celkových ročných nákladov na dohľad na ďalší rok zahrnúť archívy sekuritizačných údajov registrované k 1. októbru daného účtovného obdobia alebo po tomto dátume. Ročný poplatok za dohľad pre archív sekuritizačných údajov registrovaný k 1. októbru predchádzajúceho roka alebo po tomto dátume by sa mal preto rovnať jeho registračnému poplatku.
            
            
               (9)Príslušným vnútroštátnym orgánom vznikajú náklady pri vykonávaní činností podľa nariadenia (EÚ) 2017/2402, a najmä úloh delegovaných v súlade s článkom 14 ods. 1 uvedeného nariadenia. Poplatky, ktoré orgán ESMA účtuje archívom sekuritizačných údajov, by mali pokrývať aj tieto náklady. S cieľom zabezpečiť, že príslušným orgánom nevzniknú pri výkone delegovaných úloh alebo poskytovaní pomoci orgánu ESMA straty ani zisk, by mal orgán ESMA spätne uhradiť príslušnému vnútroštátnemu orgánu iba skutočné náklady, ktoré mu vznikli v tejto súvislosti,
            
            
               PRIJALA TOTO NARIADENIE:
            
            
               Článok 1
            
            
               Úplné vrátenie nákladov na dohľad
            
            
               Poplatky účtované archívom sekuritizačných údajov zahŕňajú:
            
            
               a)všetky náklady orgánu ESMA v súvislosti s registráciou archívov sekuritizačných údajov a dohľadom nad nimi v súlade s nariadením (EÚ) 2017/2402 vrátane nákladov vyplývajúcich z rozšírenia registrácie archívov obchodných údajov, ktoré sa už zaregistrovali na základe hlavy VI kapitoly 1 nariadenia (EÚ) č. 648/2012 alebo kapitoly III nariadenia (EÚ) 2015/2365;
            
            
               b)všetky náklady na spätnú úhradu výdavkov príslušných orgánov, ktoré vznikli pri výkone ich práce podľa nariadenia (EÚ) 2017/2402 a v dôsledku akéhokoľvek delegovania úloh podľa článku 14 ods. 1 uvedeného nariadenia.
            
            
               Článok 2
            
            
               Uplatniteľný obrat
            
            
               1.Archívy sekuritizačných údajov registrované len na základe nariadenia (EÚ) 2017/2402 uchovávajú na účely tohto nariadenia auditovanú účtovnú závierku, v ktorej sa rozlišujú príjmy, ktoré pochádzajú z týchto položiek:
            
            
               a)základné sekuritizačné služby v zmysle vymedzenia v článku 1 bode 3 delegovaného nariadenia Komisie (EÚ) 2020/1230
                  9
               ;
            
            
               b)doplnkové sekuritizačné služby v zmysle vymedzenia v článku 1 bode 4 delegovaného nariadenia (EÚ) 2020/1230;
            
            
               c)všetky ostatné poskytované služby.
            
         
         
            
               2.Archív sekuritizačných údajov registrovaný na základe nariadenia (EÚ) 2017/2402, ktorý je registrovaný aj ako archív obchodných údajov buď na základe nariadenia (EÚ) č. 648/2012, alebo nariadenia (EÚ) 2015/2365, uchováva na účely tohto nariadenia auditovanú účtovnú závierku, v ktorej sa rozlišuje medzi príjmami pochádzajúcimi:
            
            
               a)z poskytovania základných sekuritizačných služieb;
            
            
               b)z poskytovania doplnkových sekuritizačných služieb;
            
            
               c)z hlavných funkcií centrálneho zhromažďovania a uchovávania záznamov o derivátoch na základe nariadenia (EÚ) č. 648/2012;
            
            
               d)z poskytovania doplnkových služieb, ktoré priamo súvisia s centrálnym zhromažďovaním a uchovávaním záznamov o derivátoch na základe nariadenia (EÚ) č. 648/2012;
            
            
               e)z hlavných funkcií centrálneho zhromažďovania a uchovávania záznamov o transakciách financovania prostredníctvom cenných papierov na základe nariadenia (EÚ) 2015/2365;
            
            
               f)z poskytovania doplnkových služieb, ktoré priamo súvisia s centrálnym zhromažďovaním a uchovávaním záznamov o transakciách financovania prostredníctvom cenných papierov na základe nariadenia (EÚ) 2015/2365;
            
            
               g)z poskytovania kombinovaných doplnkových služieb, ktoré priamo súvisia s:
            
            
               i)
                     činnosťami uvedenými v písmenách a) a c);
            
            
               ii)
                     činnosťami uvedenými v písmenách a) a e);
            
            
               iii)
                     činnosťami uvedenými v písmenách c) a e);
            
            
               h)zo všetkých ostatných poskytovaných služieb.
            
            
               3.Uplatniteľný obrat archívu sekuritizačných údajov za daný rok n je súčtom
            
            
               a)príjmov archívu alebo, ak sa uplatňuje odsek 5, očakávaných príjmov archívu, ktoré pochádzajú z činností uvedených v odseku 2 písm. a), ako sa uvádza v auditovanej účtovnej závierke z roku n-2;
            
            
               b)príjmov archívu, ktoré pochádzajú z činností uvedených v odseku 2 písm. b), a príslušného podielu na príjmoch, ktoré pochádzajú z činností uvedených v odseku 2 písm. g) bodoch i) a ii), ako sa uvádza v auditovanej účtovnej závierke z roku n-2.
            
            
               4.Príslušný podiel na príjmoch uvedený v odseku 3 písm. b) sa rovná príjmom, ktoré pochádzajú z činností uvedených v odseku 2 písm. a), vydeleným súčtom príjmov, ktoré pochádzajú z činností uvedených v:
            
            
               a)odseku 2 písm. a);
            
            
               b)odseku 2 písm. c);
            
            
               c)odseku 2 písm. e).
            
            
               5.Ak nie je k dispozícii auditovaná účtovná závierka za rok n-2, orgán ESMA použije očakávané príjmy za rok n uvedené v podnikateľských plánoch predložených orgánu ESMA podľa článku 13 ods. 3 delegovaného nariadenia (EÚ) 2020/1230. Tieto očakávané príjmy sa rozčleňujú na tieto prvky:
            
         
         
            
               a)príjmy, pri ktorých sa očakáva, že budú pochádzať z činností uvedených v odseku 2 písm. a);
            
            
               b)príjmy, pri ktorých sa očakáva, že budú pochádzať z činností uvedených v odseku 2 písm. b);
            
            
               c)príjmy, pri ktorých sa očakáva, že budú pochádzať z činností uvedených v odseku 2 písm. g) bodoch i) a ii).
            
            
               Archív sekuritizačných údajov, ktorý sa rozhodne poskytnúť orgánu ESMA aktualizáciu očakávaných príjmov za rok n, tak urobí do 30. septembra roku n-1.
            
            
               Článok 3
            
            
               Registračný poplatok a poplatok za rozšírenie registrácie
            
            
               1.Ak žiadateľ nie je registrovaný ako archív obchodných údajov buď na základe hlavy VI kapitoly 1 nariadenia (EÚ) č. 648/2012, alebo kapitoly III nariadenia (EÚ) 2015/2365, registračný poplatok predstavuje:
            
            
               a)100 000 EUR, ak má archív v úmysle poskytovať doplnkové služby uvedené v článku 2 ods. 2 písm. b), písm. g) bode i) alebo ii);
            
            
               b)65 000 EUR, ak sa neuplatňuje písmeno a).
            
            
               2.Ak je žiadateľ registrovaný ako archív obchodných údajov buď na základe hlavy VI kapitoly 1 nariadenia (EÚ) č. 648/2012, alebo kapitoly III nariadenia (EÚ) 2015/2365, poplatok za rozšírenie registrácie predstavuje:
            
            
               a)50 000 EUR, ak má archív v úmysle poskytovať doplnkové služby uvedené v článku 2 ods. 2 písm. b), písm. g) bode i) alebo ii);
            
            
               b)32 500 EUR, ak sa neuplatňuje písmeno a).
            
            
               3.Ak žiadateľ nie je registrovaný ako archív obchodných údajov buď na základe nariadenia (EÚ) č. 648/2012, alebo nariadenia (EÚ) 2015/2365 a súčasne predkladá žiadosti o registráciu na základe nariadenia (EÚ) 2017/2402 a zároveň aj nariadenia (EÚ) č. 648/2012 alebo nariadenia (EÚ) 2015/2365, platí v plnej výške registračný poplatok buď na základe článku 6 delegovaného nariadenia Komisie (EÚ) č. 1003/2013
                  10
               , alebo prípadne článku 5 ods. 1 delegovaného nariadenia Komisie (EÚ) 2019/360
                  11
                a poplatok za rozšírenie registrácie na základe odseku 3.
            
            
               4.Ak žiadateľ nie je registrovaný ako archív obchodných údajov na základe nariadenia (EÚ) č. 648/2012 ani na základe nariadenia (EÚ) 2015/2365 a súčasne predkladá žiadosti o registráciu na základe nariadenia (EÚ) č. 648/2012, nariadenia (EÚ) 2015/2365 a nariadenia (EÚ) 2017/2402, platí v plnej výške registračný poplatok na základe článku 6 delegovaného nariadenia (EÚ) č. 1003/2013, poplatok za rozšírenie registrácie na základe článku 5 ods. 5 delegovaného nariadenia (EÚ) 2019/360 a poplatok za rozšírenie registrácie na základe odseku 3.
            
            
               5.Archív sekuritizačných údajov, ktorý po registrácii ponúka doplnkové služby a v dôsledku toho má povinnosť zaplatiť vyšší registračný poplatok alebo vyšší poplatok za rozšírenie registrácie než pôvodne uhradený registračný poplatok alebo poplatok za rozšírenie registrácie, zaplatí rozdiel medzi pôvodne zaplateným registračným poplatkom alebo poplatkom za rozšírenie registrácie a vyšším uplatniteľným registračným poplatkom alebo poplatkom za rozšírenie registrácie.
            
            
               Článok 4
            
            
               Ročné poplatky za dohľad v prípade registrovaných archívov sekuritizačných údajov a archívov obchodných údajov, ktoré rozšírili svoju registráciu
            
            
               1.Ročný poplatok za dohľad v prípade všetkých registrovaných archívov sekuritizačných údajov za rok n sa rovná odhadu nákladov na dohľad nad činnosťami týchto archívov sekuritizačných údajov, ako sú zahrnuté do rozpočtu orgánu ESMA na daný rok.
            
            
               2.Ročný poplatok za dohľad, ktorý má platiť archív sekuritizačných údajov za rok, v ktorom sa archív sekuritizačných údajov zaregistroval, sa rovná registračnému poplatku na základe článku 5 vynásobenému počtom pracovných dní od dátumu registrácie archívu sekuritizačných údajov do konca daného roka a vydelenému číslom 250.
            
            
               3.Ročný poplatok za dohľad za daný rok n, ktorý má platiť archív sekuritizačných údajov registrovaný k 1. októbru predchádzajúceho roka alebo po tomto dátume, sa rovná registračnému poplatku na základe článku 5.
            
         
         
            
               4.Ročný poplatok za dohľad za daný rok n, ktorý má platiť archív sekuritizačných údajov registrovaný pred 1. októbrom predchádzajúceho roka, sa rovná ročnému poplatku za dohľad uvedenému v odseku 1 rozdelenému medzi všetky archívy sekuritizačných údajov registrované pred 1. októbrom predchádzajúceho roka v pomere k uplatniteľnému obratu každého archívu sekuritizačných údajov vypočítanému v súlade s článkom 2 ods. 3.
            
            
               5.S výnimkou ročného poplatku za dohľad na základe odseku 2 nesmie byť ročný poplatok za dohľad nikdy nižší než 30 000 EUR.
            
            
               Článok 5
            
            
               Všeobecné spôsoby platieb
            
            
               1.Všetky poplatky sa platia v eurách. Poplatky sa platia tak, ako sa uvádza v článkoch 6, 7 a 8.
            
            
               2.V prípade oneskorenej platby vzniká za každý deň pokuta vo výške 0,1 % dlžnej sumy.
            
            
               Článok 6
            
            
               Platba registračných poplatkov a spätná úhrada
            
            
               1.Registračný poplatok a poplatok za rozšírenie registrácie uvedené v článku 3 sa v plnej výške platia vtedy, keď archív sekuritizačných údajov predloží svoju žiadosť o registráciu alebo o rozšírenie registrácie.
            
            
               2.Polovica registračného poplatku alebo poplatku za rozšírenie registrácie, ktorý archív sekuritizačných údajov zaplatil, sa uhrádza spätne, ak archív sekuritizačných údajov stiahne svoju žiadosť o registráciu alebo o rozšírenie registrácie pred tým, než orgán ESMA oznámi archívu sekuritizačných údajov, že jeho žiadosť je podľa článku 10 ods. 6 nariadenia (EÚ) 2017/2402 úplná.
            
            
               3.Registračný poplatok a poplatok za rozšírenie registrácie sa spätne neuhrádzajú po tom, ako orgán ESMA oznámi archívu sekuritizačných údajov, že jeho žiadosť je podľa článku 10 ods. 6 nariadenia (EÚ) 2017/2402 úplná.
            
            
               Článok 7
            
            
               Platba ročných poplatkov za dohľad
            
            
               Ročný poplatok za dohľad uvedený v článku 4 sa platí v jedinej splátke najneskôr do konca marca toho roku, na ktorý sa vzťahuje, s výnimkou ročného poplatku za dohľad uvedeného v odsekoch 2 a 3 uvedeného článku.
            
            
               Orgán ESMA zasiela všetkým registrovaným archívom sekuritizačných údajov oznámenie o dlhu, v ktorom spresňuje výšku ročného poplatku, a to najmenej 30 kalendárnych dní pred dňom, kedy sa majú uhradiť ročné poplatky.
            
            
               Článok 8
            
            
               Spätná úhrada nákladov príslušných orgánov
            
            
               1.Registračný poplatok, poplatok za rozšírenie registrácie a ročný poplatok za dohľad účtuje len orgán ESMA.
            
            
               2.Orgán ESMA spätne uhrádza príslušnému orgánu skutočné náklady, ktoré mu vznikli v dôsledku vykonávania úloh podľa nariadenia (EÚ) 2017/2402 a v dôsledku akéhokoľvek delegovania úloh podľa článku 74 nariadenia (EÚ) č. 648/2012, v súlade s článkom 9 ods. 1 nariadenia (EÚ) 2015/2365 a v súlade s článkom 14 ods. 1 nariadenia (EÚ) 2017/2402.
            
            
               Článok 9
            
         
         
            
               Nadobudnutie účinnosti
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 18. 9. 2020
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Nariadenie Európskeho parlamentu a Rady (EÚ) 2017/2402, ktorým sa stanovuje všeobecný rámec pre sekuritizáciu a vytvára sa osobitný rámec pre jednoduchú, transparentnú a štandardizovanú sekuritizáciu, a ktorým sa menia smernice 2009/65/ES, 2009/138/ES a 2011/61/EÚ a nariadenia (ES) č. 1060/2009 a (EÚ) č. 648/2012.
               
               
                  
                     (2)
                  
                        Nariadenie o infraštruktúre európskych trhov [nariadenie Európskeho parlamentu a Rady (EÚ) č. 648/2012 zo 4. júla 2012 o mimoburzových derivátoch, centrálnych protistranách a archívoch obchodných údajov].
               
               
                  
                     (3)
                  
                        Nariadenie o transakciách financovania prostredníctvom cenných papierov [nariadenie Európskeho parlamentu a Rady (EÚ) 2015/2365 z 25. novembra 2015 o transparentnosti transakcií financovania prostredníctvom cenných papierov a opätovného použitia a o zmene nariadenia (EÚ) č. 648/2012].
               
               
                  
                     (4)
                  
                        Delegované nariadenie Komisie (EÚ) č. 1003/2013 z 12. júla 2013, ktorým sa dopĺňa nariadenie Európskeho parlamentu a Rady (EÚ) č. 648/2012 v súvislosti s poplatkami, ktoré Európsky orgán pre cenné papiere a trhy účtuje archívom obchodných údajov.
               
               
                  
                     (5)
                  
                        Delegované nariadenie Komisie (EÚ) 2019/360 z 13. decembra 2018, ktorým sa dopĺňa nariadenie Európskeho parlamentu a Rady (EÚ) 2015/2365 v súvislosti s poplatkami, ktoré Európsky orgán pre cenné papiere a trhy účtuje archívom obchodných údajov.
               
               
                  
                     (6)
                  
                        Ú. v. EÚ L 347, 28.12.2017, s. 35. 
               
               
                  
                     (7)
                  
                        Nariadenie Európskeho parlamentu a Rady (EÚ) č. 648/2012 zo 4. júla 2012 o mimoburzových derivátoch, centrálnych protistranách a archívoch obchodných údajov (Ú. v. EÚ L 201, 27.7.2012, s. 1).
               
               
                  
                     (8)
                  
                        Nariadenie Európskeho parlamentu a Rady (EÚ) 2015/2365 z 25. novembra 2015 o transparentnosti transakcií financovania prostredníctvom cenných papierov a opätovného použitia a o zmene nariadenia (EÚ) č. 648/2012 (Ú. v. EÚ L 337, 23.12.2015, s. 1).
               
               
                  
                     (9)
                  
                        Delegované nariadenie Komisie (EÚ) 2020/1230 z 29. novembra 2019, ktorým sa dopĺňa nariadenie Európskeho parlamentu a Rady (EÚ) 2017/2402, pokiaľ ide o regulačné technické predpisy, v ktorých sa bližšie určujú podrobnosti žiadosti o registráciu archívu sekuritizačných údajov a podrobnosti zjednodušenej žiadosti o rozšírenie registrácie archívu obchodných údajov (Ú. v. EÚ L 289, 3.9.2020, s. 345–363).
               
               
                  
                     (10)
                  
                        Delegované nariadenie Komisie (EÚ) č. 1003/2013 z 12. júla 2013, ktorým sa dopĺňa nariadenie Európskeho parlamentu a Rady (EÚ) č. 648/2012 v súvislosti s poplatkami, ktoré Európsky orgán pre cenné papiere a trhy účtuje archívom obchodných údajov (Ú. v. EÚ L 279, 19.10.2013, s. 4).
               
               
                  
                     (11)
                  
                        Delegované nariadenie Komisie (EÚ) 2019/360 z 13. decembra 2018, ktorým sa dopĺňa nariadenie Európskeho parlamentu a Rady (EÚ) 2015/2365 v súvislosti s poplatkami, ktoré Európsky orgán pre cenné papiere a trhy účtuje archívom obchodných údajov (Ú. v. EÚ L 81, 22.3.2019, s. 58).